પરંતુ બાએ ક્યારેય ફરિયાદનો એક પણ અક્ષર ઉચ્ચાર્યો નહીં. એક વાર વાત નીકળી ત્યારે બાએ કહેલા શબ્દો રમણલાલને અત્યારે પણ યાદ છે. બાએ કહેલું : ‘ભઈ બધું ભગવાનનું કાર્ય થાય છે. આપણે ઘેર ગાય રાખતાં એ તને ખબર છે ને ! હું ગાયવાછડીની ખૂબ ચાકરી કરતી, પણ એક વાર વાછડીને રાશ મારવા જતાં એને કંધોલું વાગી ગયું અને એની એક આંખ ફૂટી ગઈ. મેં એની એક આંખ લીધી તો ભગવાને મારી બેય લીધી. આપણું કર્યું જ આપણે ભોગવીએ છીએ.’ બાના શબ્દો યાદ કરીને રમણલાલ કહે છે : ‘એ ખરેખર મહાન હતાં. મારી ભૂલને કારણે એમની આંખો ગઈ હોવા છતાં એમણે પોતાના જ કર્મનો દોષ દીઠો, મને તો એક પણ કડવું વેણ સુદ્ધાં કહ્યું નહીં.’ આ પ્રસંગ પછી માતા માટે ‘જનનીની જોડ જગે નહીં જડે રે લોલ…’ એવું શા માટે કહેવાયું હશે એ રમણલાલને સમજાઈ ગયું !